“นายกฯ” แนะปรับโครงสร้างศก.ใหม่ หนุนผลักดันบิ๊กโปรเจกท์ ส่งเสริมลงทุนในปท.
พล.อ.ประยุทธ์ จันทร์โอชา นายกรัฐมนตรี แนะไทยปรับโครงสร้างศก.ใหม่ หนุนผลักดันบิ๊กโปรเจกท์ ส่งเสริมลงทุนในปท. ลดพึ่งพาส่งออก-ท่องเที่ยว 
พล.อ.ประยุทธ์ จันทร์โอชา นายกรัฐมนตรี แนะไทยปรับโครงสร้างศก.ใหม่ หนุนผลักดันบิ๊กโปรเจกท์ ส่งเสริมลงทุนในปท. ลดพึ่งพาส่งออก-ท่องเที่ยว
8 ก.ย. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม เปิดเผยภายหลังการประชุมคณะรัฐมนตรี (ครม.) วันนี้ (8 ก.ย.63) ว่า ในช่วงนี้รัฐบาลเน้นการปรับโครงสร้างเศรษฐกิจใหม่ จากเดิมที่มุ่งเน้นในภาคการส่งออกและท่องเที่ยว หันมาเน้นโครงการขนาดใหญ่เพื่อเพิ่มรายได้และช่วยเศรษฐกิจในระยะยาวต่อไป เช่น โครงการเชื่อมการเดินทางจากฝั่งตะวันออกไปยังฝั่งตะวันตก หรือ โครงการสะพานเศรษฐกิจภาคใต้ (Land Bridge)
โดย พล.อ.ประยุทธ์ กล่าวว่า แม้จะมีโครงการเขตพัฒนาพิเศษภาคตะวันออก (EEC) แล้ว แต่รัฐบาลยังคงต้องหาโครงการใหม่เพื่อให้เกิดการลงทุนในประเทศให้มากขึ้น
ด้าน นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า โครงการ Land Bridge ช่วยในเรื่องเศรษฐกิจได้ แทนที่จะพึ่งพาแต่การส่งออกเพียงอย่างเดียว โดยทางสำนักงานสภาพัฒนาการเศรษฐกิจและสังคมแห่งชาติ (สศช.) หรือสภาพัฒน์ จะเป็นผู้รวบรวมรายละเอียดจากหน่วยงานที่เกี่ยวข้องต่างๆ
“คล้ายโครงการ EEC แต่เปลี่ยนภูมิศาสตร์ไปจุดอื่น…ภาคใต้ตอนบนและภาคใต้ตอนล่าง” นายอนุชา กล่าว